CELEX: 32016R0960
Language: lt
Date: 2016-05-17 00:00:00
Title: 2016 m. gegužės 17 d. Komisijos deleguotasis reglamentas (ES) 2016/960, kuriuo Europos Parlamento ir Tarybos reglamentas (ES) Nr. 596/2014 papildomas techniniais reguliavimo standartais, susijusiais su atskleidžiančių rinkos dalyvių, vykdančių rinkos tyrimus, taikytina atitinkama tvarka, sistemomis ir procedūromis (Tekstas svarbus EEE)

17.6.2016   
            
            
               LT
            
            
               Europos Sąjungos oficialusis leidinys
            
            
               L 160/29
            
         KOMISIJOS DELEGUOTASIS REGLAMENTAS (ES) 2016/960
   2016 m. gegužės 17 d.
   kuriuo Europos Parlamento ir Tarybos reglamentas (ES) Nr. 596/2014 papildomas techniniais reguliavimo standartais, susijusiais su atskleidžiančių rinkos dalyvių, vykdančių rinkos tyrimus, taikytina atitinkama tvarka, sistemomis ir procedūromis
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 596/2014 dėl piktnaudžiavimo rinka (Piktnaudžiavimo rinka reglamentas) ir kuriuo panaikinama Europos Parlamento ir Tarybos direktyva 2003/6/EB ir Komisijos direktyvos 2003/124/EB, 2003/125/EB ir 2004/72/EB (1), ypač į jo 11 straipsnio 9 dalies trečią pastraipą,
   kadangi:
   
               (1)
            
            
               atitinkama tvarka, procedūros ir įrašų laikymo reikalavimai yra būtini, siekiant užtikrinti, kad rinkos tyrimų veikla būtų veiksmingai valdoma ir kontroliuojama. Laikantis atitinkamos tvarkos, atskleidžiantys rinkos dalyviai turėtų nustatyti procedūras, kuriomis aprašoma, kaip vykdomi rinkos tyrimai. Tokiose procedūrose turėtų būti nurodyta standartinė informacija, kuri turi būti pateikta rinkos tyrimus gaunantiems asmenims ir kurią jų prašoma pateikti, užtikrinant, kad nebus išplatinta jokia nereikalinga informacija, kuri gali būti neskelbtina, ir kad visi rinkos tyrimus gaunantys asmenys gautų tokio paties lygio informaciją;
            
         
               (2)
            
            
               būtina aiškiai nustatyti per rinkos tyrimus pateikiamos informacijos turinį. Todėl kai rinkos tyrimai vykdomi telefonu, o atskleidžiantis rinkos dalyvis gali naudotis telefono linijomis, kuriomis vykstantys pokalbiai įrašomi, atskleidžiantis rinkos dalyvis turėtų naudotis tomis telefono linijomis. Kai rinkos tyrimai vykdomi kitomis priemonėmis nei telefono linijos, kuriomis vykstantys pokalbiai įrašomi, rinkos tyrimų pranešimų įrašai turėtų būti laikomi garso arba vaizdo įrašų pavidalu arba rašytine forma. Dėl asmens duomenų apsaugos, kai rinkos tyrimas vykdomas telefono linijomis, kuriomis vykstantys pokalbiai įrašomi, arba daromas garso ar vaizdo įrašas, reikėtų gauti rinkos tyrimus gaunančio asmens sutikimą dėl įrašo;
            
         
               (3)
            
            
               siekiant padėti kompetentingoms institucijoms atlikti tyrimus dėl įtariamo piktnaudžiavimo rinka, kiekvieno rinkos tyrimo atveju atskleidžiantys rinkos dalyviai turėtų registruoti rinkos tyrimą gavusius asmenis;
            
         
               (4)
            
            
               siekiant sumažinti netinkamo viešai neatskleistos informacijos atskleidimo riziką, atskleidžiantis rinkos dalyvis turėtų registruoti potencialius investuotojus, kurie jam pranešė, kad nenori gauti rinkos tyrimų. Potencialūs investuotojai turėtų turėti galimybę pareikšti norą negauti rinkos tyrimų, susijusių su visais galimais sandoriais arba tik su tam tikrų rūšių sandoriais;
            
         
               (5)
            
            
               atliekant rinkos tyrimą, atskleidžiantys rinkos dalyviai turėtų galėti pasinaudoti prielaida, kad viešai neatskleista informacija atskleidžiama asmeniui vykdant įprastas su darbu susijusias funkcijas, profesinę veiklą arba pareigas taikant Reglamento (ES) Nr. 596/2014 10 straipsnio 1 dalį. Šiuo atžvilgiu turėtų būti laikoma, kad atskleidžiantis rinkos dalyvis vykdė įprastas su darbu susijusias funkcijas, profesinę veiklą arba pareigas tik tiek, kiek jis laikosi visų reikalavimų, įskaitant Reglamento (ES) Nr. 596/2014 11 straipsnyje ir šiame reglamente nurodytus įrašų laikymo reikalavimus;
            
         
               (6)
            
            
               atsižvelgiant į tai, kad gali būti sudėtinga pagal Reglamento (ES) Nr. 596/2014 11 straipsnio 3 dalį įvertinti, kas sudaro viešai neatskleistą informaciją, atskleidžiantys rinkos dalyviai turėtų saugoti visų rinkos tyrimų, įskaitant tuos, kuriuos atskleidžiantis rinkos dalyvis laiko nesusijusiais su viešai neatskleistos informacijos atskleidimu, įrašus. Tokie įrašai atskleidžiantiems rinkos dalyviams padeda įrodyti tinkamą elgesį kompetentingoms institucijoms, visų pirma tais atvejais, kai informacijos pobūdis pasikeičia po rinkos tyrimo arba kai kompetentinga institucija pageidauja peržiūrėti informacijos skirstymo į kategorijas procesą;
            
         
               (7)
            
            
               šis reglamentas grindžiamas Europos vertybinių popierių ir rinkų institucijos Komisijai pateiktais techninių reguliavimo standartų projektais;
            
         
               (8)
            
            
               Europos vertybinių popierių ir rinkų institucija dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Vertybinių popierių ir rinkų suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1095/2010 (2) 37 straipsnį, pateikti savo nuomonę;
            
         
               (9)
            
            
               siekiant užtikrinti sklandų finansų rinkų veikimą, šis reglamentas turi įsigalioti kuo skubiau, o juo nustatytos nuostatos turi būti taikomos nuo tos pačios datos kaip Reglamento (ES) Nr. 596/2014 nuostatos,
            
         PRIĖMĖ ŠĮ REGLAMENTĄ:
   1 straipsnis
   Bendrieji reikalavimai
   Atskleidžiantys rinkos dalyviai užtikrina, kad, siekiant laikytis Reglamento (ES) Nr. 596/2014 11 straipsnio 4, 5, 6 ir 8 dalių nuostatų, tvarka ir joje nustatytos procedūros būtų reguliariai peržiūrimos ir prireikus atnaujinamos.
   2 straipsnis
   Rinkos tyrimų vykdymo procedūros
   1.   Atskleidžiantys rinkos dalyviai nustato rinkos tyrimų vykdymo procedūras.
   Atskleidžiantys rinkos dalyviai rinkos tyrimo tikslais gali pateikti informacijos asmenims, gaunantiems rinkos tyrimo informaciją, žodžiu, asmeniniuose susitikimuose, garso ar vaizdo telefono pokalbiuose arba raštu, paštu, faksu ar elektroniniais pranešimais.
   2.   Atskleidžiantys rinkos dalyviai nustato rinkos tyrimų vykdymo telefonu procedūras, užtikrindami, kad būtų naudojamasi telefono linijomis, kuriomis vykstantys pokalbiai įrašomi, kai atskleidžiantis rinkos dalyvis gali naudotis tokiomis telefono linijomis, o rinkos tyrimus gaunantys asmenys yra davę sutikimą dėl pokalbio įrašymo.
   3.   1 ir 2 dalyse nurodytomis procedūromis užtikrinama, kad asmenys, dirbantys atskleidžiančiam rinkos dalyviui pagal darbo sutartį ar kitais pagrindais, skambindami telefonu ir siųsdami elektroninius pranešimus arba atsiliepdami į skambučius ir atsakydami į elektroninius pranešimus rinkos tyrimų tikslais naudotųsi tik ta įranga, kurią suteikė atskleidžiantis rinkos dalyvis.
   3 straipsnis
   Standartinė pranešimų siuntimo rinkos tyrimą gaunantiems asmenims informacija
   1.   Atskleidžiantys rinkos dalyviai turi būti parengę iš anksto nustatytos sekos procedūras, kaip keistis standartine informacija su rinkos tyrimų metu rinkos tyrimus gaunančiais asmenimis.
   2.   1 dalyje nurodytą standartinę informaciją kiekvieno rinkos tyrimo atveju nustato atskleidžiantis rinkos dalyvis prieš vykdydamas tą rinkos tyrimą. Atskleidžiantis rinkos dalyvis teikia tą standartinę informaciją visiems tą rinkos tyrimą gaunantiems asmenims.
   3.   Jei atskleidžiantys rinkos dalyviai mano, kad rinkos tyrimas apims viešai neatskleistos informacijos atskleidimą, 1 dalyje nurodyta standartinė informacija apima tiktai toliau pateikiamus duomenis nurodyta tvarka:
   
               a)
            
            
               pareiškimą, kuriame paaiškinama, kad informacija perduodama dėl rinkos tyrimo;
            
         
               b)
            
            
               jei rinkos tyrimas vykdomas telefono linijomis, kuriomis vykstantys pokalbiai įrašomi, arba daromas garso ar vaizdo įrašas, pareiškimą, kuriame nurodoma, kad pokalbis įrašomas, ir rinkos tyrimą gaunančio asmens sutikimą dėl įrašo;
            
         
               c)
            
            
               prašymą asmeniui, su kuriuo susisiekta, kad atskleidžiantis rinkos dalyvis perduotų informaciją asmeniui, kuriam potencialus investuotojas patikėjo gauti rinkos tyrimą, ir asmens, su kuriuo susisiekta, patvirtinimą apie tai, bei atsakymą į tą prašymą;
            
         
               d)
            
            
               pareiškimą, kuriame paaiškinama, kad sutikęs gauti rinkos tyrimą asmuo, su kuriuo susisiekta, gaus informaciją, kurią atskleidžiantis rinkos dalyvis laiko viešai neatskleista informacija, ir nuorodą į Reglamento (ES) Nr. 596/2014 11 straipsnio 7 dalyje nustatytą prievolę;
            
         
               e)
            
            
               jei įmanoma, vertinimą, kada informacija nustos būti viešai neatskleista informacija, veiksnius, dėl kurių gali pasikeisti tas vertinimas, ir bet kuriuo atveju informaciją apie tai, kaip rinkos tyrimą gaunančiam asmeniui bus pranešama apie bet kokius tokio vertinimo pokyčius;
            
         
               f)
            
            
               pareiškimą, kuriuo rinkos tyrimą gaunančiam asmeniui pranešama apie Reglamento (ES) Nr. 596/2014 11 straipsnio 5 dalies pirmos pastraipos b, c ir d punktuose nustatytas prievoles;
            
         
               g)
            
            
               prašymą dėl rinkos tyrimą gaunančio asmens sutikimo gauti viešai neatskleistą informaciją, nurodyto Reglamento (ES) Nr. 596/2014 11 straipsnio 5 dalies pirmos pastraipos a punkte, ir atsakymą į tą prašymą;
            
         
               h)
            
            
               jei duotas g punkte reikalaujamas sutikimas, dėl rinkos tyrimo atskleidžiamą informaciją, nurodant informaciją, kurią atskleidžiantis rinkos dalyvis laiko viešai neatskleista informacija.
            
         4.   Jei atskleidžiantis rinkos dalyvis mano, kad rinkos tyrimas neapims viešai neatskleistos informacijos atskleidimo, 1 dalyje nurodyta standartinė informacija apima tiktai toliau pateikiamus duomenis nurodyta tvarka:
   
               a)
            
            
               pareiškimą, kuriame paaiškinama, kad informacija perduodama dėl rinkos tyrimo;
            
         
               b)
            
            
               jei rinkos tyrimas vykdomas telefono linijomis, kuriomis vykstantys pokalbiai įrašomi, arba daromas garso ar vaizdo įrašas, pareiškimą, kuriame nurodoma, kad pokalbis įrašomas, ir rinkos tyrimą gaunančio asmens sutikimą dėl įrašo;
            
         
               c)
            
            
               prašymą asmeniui, su kuriuo susisiekta, kad atskleidžiantis rinkos dalyvis perduotų informaciją asmeniui, kuriam potencialus investuotojas patikėjo gauti rinkos tyrimą, ir asmens, su kuriuo susisiekta, patvirtinimą apie tai, bei atsakymą į tą prašymą;
            
         
               d)
            
            
               pareiškimą, kuriame paaiškinama, kad sutikęs gauti rinkos tyrimą asmuo, su kuriuo susisiekta, gaus informaciją, kurios atskleidžiantis rinkos dalyvis nelaiko viešai neatskleista informacija, ir nuorodą į Reglamento (ES) Nr. 596/2014 11 straipsnio 7 dalyje nustatytą prievolę;
            
         
               e)
            
            
               prašymą dėl rinkos tyrimą gaunančio asmens sutikimo tęsti rinkos tyrimą ir atsakymą į tokį prašymą;
            
         
               f)
            
            
               jei duotas e punkte reikalaujamas sutikimas, dėl rinkos tyrimo atskleidžiamą informaciją.
            
         5.   Atskleidžiantis rinkos dalyvis užtikrina, kad to paties rinkos tyrimo atveju tokio paties lygio informacija būtų perduodama kiekvienam rinkos tyrimą gaunančiam asmeniui.
   4 straipsnis
   Rinkos tyrimą gaunančių asmenų duomenys
   1.   Kiekvieno vykdomo rinkos tyrimo atveju atskleidžiantis rinkos dalyvis sudaro sąrašą, į kurį įtraukta ši informacija:
   
               a)
            
            
               visų fizinių ir juridinių asmenų, kuriems rinkos tyrimo metu atskleista informacija, pavardės ir pavadinimai;
            
         
               b)
            
            
               kiekvieno informacijos perdavimo atvejo, įvykusio atliekant rinkos tyrimą arba po jo, data ir laikas;
            
         
               c)
            
            
               rinkos tyrimą gaunančių asmenų kontaktiniai duomenys, naudojami rinkos tyrimo tikslais.
            
         2.   Atskleidžiantys rinkos dalyviai sudaro potencialių investuotojų, kurie yra pranešę, kad nenori gauti rinkos tyrimų, susijusių arba su visais galimais sandoriais, arba tik su tam tikrų rūšių galimais sandoriais, sąrašą. Atskleidžiantis rinkos dalyvis tokiems potencialiems investuotojams rinkos tyrimų tikslais informacijos neperduoda.
   5 straipsnis
   Pranešimo, kai informacija nebėra viešai neatskleista informacija, procedūra
   Kai atskleidžiantys rinkos dalyviai nustato, kaip nurodyta Reglamento (ES) Nr. 596/2014 11 straipsnio 6 dalyje, kad viešai neatskleista informacija, atskleista vykdant rinkos tyrimą, nebėra viešai neatskleista informacija, jie pateikia rinkos tyrimą gavusiam asmeniui šią informaciją:
   
               a)
            
            
               atskleidžiančio rinkos dalyvio tapatybę;
            
         
               b)
            
            
               sandorį, dėl kurio vykdytas rinkos tyrimas;
            
         
               c)
            
            
               rinkos tyrimo datą ir laiką;
            
         
               d)
            
            
               faktą, kad atskleista informacija nebėra viešai neatskleista informacija;
            
         
               e)
            
            
               datą, kurią informacija nustojo būti viešai neatskleista informacija.
            
         6 straipsnis
   Įrašų laikymo reikalavimai
   1.   Atskleidžiantys rinkos dalyviai užtikrina, kad toliau nurodytų duomenų įrašai būtų laikomi patvariojoje laikmenoje ir taip būtų užtikrinta galimybė jais naudotis ir juos perskaityti Reglamento (ES) Nr. 596/2014 11 straipsnio 8 dalyje nurodytu saugojimo laikotarpiu:
   
               a)
            
            
               1 ir 2 straipsniuose nurodytos procedūros;
            
         
               b)
            
            
               kiekvieno rinkos tyrimo atveju pagal 3 straipsnį nustatyta standartinė informacija;
            
         
               c)
            
            
               4 straipsnyje nurodyti rinkos tyrimą gaunančių asmenų duomenys;
            
         
               d)
            
            
               visa informacija, kurią atskleidžiantis rinkos dalyvis dėl rinkos tyrimų pateikė visiems asmenims, gavusiems rinkos tyrimą, įskaitant bet kokius dokumentus, kuriuos atskleidžiantis rinkos dalyvis pateikė rinkos tyrimą gaunantiems asmenims;
            
         
               e)
            
            
               informacija, kuria remiantis įvertinama, kad per rinkos tyrimą perduota informacija nebėra viešai neatskleista informacija, ir 5 straipsnyje nurodyti susiję pranešimai.
            
         2.   Taikant 6 straipsnio 1 dalies d punktą, atskleidžiantis rinkos dalyvis saugo:
   
               a)
            
            
               kai informacija perduota telefono linijomis, kuriomis vykstantys pokalbiai įrašomi, telefono pokalbių įrašus su sąlyga, kad asmenys, kuriems perduota informacija, davė sutikimą dėl įrašo;
            
         
               b)
            
            
               kai informacija perduota raštu, susirašinėjimo informacijos kopiją;
            
         
               c)
            
            
               kai informacija perduota susitikimuose, kuriuose daryti vaizdo ar garso įrašai, tų susitikimų pokalbių įrašus su sąlyga, kad asmenys, kuriems perduota informacija, davė sutikimą dėl įrašo;
            
         
               d)
            
            
               kai informacija perduota per neįrašomus susitikimus arba telefono pokalbius, tų susitikimų arba telefono pokalbių rašytinius protokolus ar užrašus.
            
         3.   2 dalies d punkte nurodytus rašytinius protokolus arba užrašus, kurie apima toliau nurodytą informaciją, rengia atskleidžiantis rinkos dalyvis ir tinkamai pasirašo atskleidžiantis rinkos dalyvis ir rinkos tyrimą gaunantis asmuo:
   
               a)
            
            
               susitikimo arba telefono pokalbio datą ir laiką bei dalyvių tapatybę;
            
         
               b)
            
            
               su rinkos tyrimu susijusius duomenis, kuriuos rinkos tyrimo metu atskleidžiantis rinkos dalyvis perdavė rinkos tyrimą gaunančiam asmeniui, įskaitant informaciją, kuri pateikta rinkos tyrimą gaunančiam asmeniui ir kurią rinkos tyrimą gaunančio asmens prašoma pateikti pagal 3 straipsnyje nurodytą standartinę informaciją;
            
         
               c)
            
            
               bet kurį dokumentą ir medžiagą, kuriuos rinkos tyrimo metu atskleidžiantis rinkos dalyvis pateikė rinkos tyrimą gaunančiam asmeniui.
            
         Jei atskleidžiantis rinkos dalyvis ir rinkos tyrimą gaunantis asmuo per penkias darbo dienas po rinkos tyrimo nesusitaria dėl rašytinio protokolo arba užrašų turinio, atskleidžiantis rinkos dalyvis išsaugo ir atskleidžiančio rinkos dalyvio pasirašyto rašytinio protokolo arba užrašų kopiją, ir rinkos tyrimą gavusio asmens pasirašytą šių dokumentų kopiją.
   Jei rinkos tyrimą gavęs asmuo per penkias darbo dienas po rinkos tyrimo nepateikė atskleidžiančiam rinkos dalyviui pasirašytos rašytinio protokolo arba užrašų kopijos, atskleidžiantis rinkos dalyvis išsaugo atskleidžiančio rinkos dalyvio pasirašytą rašytinio protokolo arba užrašų kopiją.
   4.   1, 2 ir 3 dalyse nurodyti įrašai paprašius pateikiami kompetentingai institucijai.
   7 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2016 m. liepos 3 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. gegužės 17 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 173, 2014 6 12, p. 1.
   
      (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).